Per Bisgaard (V), 2009-11-05:
Forslagsstillerne fra Socialdemokraterne ønsker jo at ændre på den kommunale styrelseslov, således at de største kommuner i Danmark, Frederiksberg, København, Århus, Odense og Aalborg, får mulighed for at afprøve nogle nye styreformer efter flertalsprincippet, altså f.eks. det, man kalder kommunalparlamentarisme.
Jeg afslører sikkert ikke nogen hemmelighed ved at erklære mig fuldstændig enig i den fremlæggelse, som min partikollega indenrigsministeren netop har givet.
I København har man jo, måske nok mest på grund af de meget store politiske problemer, man har der, tilbage i efteråret 2007 fået udarbejdet en redegørelse, som påpeger nogle af de problemer, der er med styreformen der.
Det fremføres også i den samme redegørelse, at der ofte opstår barrierer for effektiv og tidssvarende politisk og økonomisk styring, og det er der jo tydeligvis ført bevis for gennem de senere år.
Redegørelsen indeholder også forslag til nogle alternative styreformer, og det mest vidtgående er det, man egentlig kalder parlamentarisk styre, hvor såvel forvaltning som administrativ ledelse varetages eksempelvis af et borgmesterråd, som man kender det fra Oslo i Norge.
Medlemmerne vælges af og blandt borgerrepræsentationens medlemmer, således at man ikke har et flertal imod sig.
Det er på demokratisk vis sådan, at man godt kan afsætte rådet eller det enkelte medlem, men det kræver altså, at der er et flertal i borgerrepræsentationen.
Redegørelsen kom aldrig til behandling, så vi ved jo ikke, hvordan udfaldet ville være, hvis den var kommet til afstemning, men noget kunne måske tyde på, at der ikke – på det tidspunkt i hvert fald – var et stort, bredt flertal for at ændre på styreformen.
I Århus har man gjort noget lignende i 2008.
Der lavede man også et udredningsarbejde, som et udvalg havde udarbejdet, og siden hen er der ikke sket yderligere.
Men vi må sige, at det er nu – det er jeg meget enig i – efter at den første valgperiode under den nye kommunalreform så småt rinder ud, at man skal gøre sig nogle overvejelser om eventuelle ændringer.
Det vil være helt naturligt, at man ikke blot inddrager de fem store kommuner i Danmark, men lægger op til, at samtlige kommuner i Danmark kan give deres besyv med om de styrelsesformer, vi har, for vi har jo flere.
Jeg ser frem til, at der kommer en udredning fra den arbejdsgruppe, som ministeren sammen med KL har nedsat.
Man kan sige, at i København og Århus er det vel især de to socialdemokratiske borgmestre, der har ført sig frem på det område, og jeg synes, at der er tid til at vente for at få det bredere overblik, så vi får afdækket, som ministeren også sagde, alle problemer i de store kommuner og så også får anvist nogle løsningsforslag.
Vi kender nogle, men vi kunne godt bruge flere.
Jeg skal jo ikke forudskikke rapportens indhold, men blot sige, at noget af det kan man måske allerede klare med dispensationer inden for den gældende lovgivning.
Men under alle omstændigheder er det vigtigt, at man får indhentet erfaringerne fra de omtalte store kommuner, herunder jo også Aalborg og Odense, som på nuværende tidspunkt tilsyneladende er meget godt tilfredse med den nuværende ordning.
Her og nu kan Venstre ikke anbefale beslutningsforslaget, men vi ser meget frem til arbejdsgruppens rapport, som kommer til foråret.